I n f o r m á c i a
o poznatkoch Ministerstva spravodlivosti Slovenskej republiky o praktikách jednej 
zo súkromných poisťovní

Ministerstvo spravodlivosti Slovenskej republiky predkladá na rokovanie vlády Slovenskej republiky informatívny materiál „Informáciu o poznatkoch Ministerstva spravodlivosti Slovenskej republiky o praktikách jednej zo súkromných poisťovní.“
	Dôvodom je skutočnosť, že Ministerstvo spravodlivosti Slovenskej republiky obdržalo niekoľko desiatok podaní spotrebiteľov, v ktorých vyjadrujú nespokojnosť s praktikami súkromnej poisťovne. 
Spotrebitelia vytýkajú súkromnej poisťovni netransparentný postup a porušenie dobrých mravov pri získavaní pristúpenia k novým všeobecným poistným podmienkam. Pristúpenie k novým poistným podmienkam bolo spojené napríklad s rôznymi lákavými ponukami. Kým ale tieto ponuky boli špecifikované, tak klauzuly o pristúpení k novým podmienkam boli uvedené miniatúrnym písmom, neboli špecifikované a naviac len s odkazom na internet.
Spotrebitelia vytýkajú, že podľa nových poistných podmienok majú platiť nové poplatky, s ktorými vôbec na začiatku poistného vzťahu neuvažovali a ktoré menia zmluvy na veľmi nevýhodné.  
Praktiky poisťovne boli už aj medializované a rezonujú obavy spotrebiteľov, či im budú vyplatené peňažné sumy pre prípad dožitia. Spotrebitelia taktiež namietajú možnosť poisťovne jednostranne zrušiť zmluvu. Niektorí tiež vyjadrili nesúhlas s oznámením nulovej odkupnej hodnoty. 
Jedno zo združení na ochranu spotrebiteľov oznámilo, že už nejde o desiatky, ale o stovky nespokojných spotrebiteľov a že preto podáva žalobu na ochranu spotrebiteľov.
Spotrebitelia poukazujú na niekoľkoročné poctivé plnenie povinností platiť mesačné poistné vklady a vyjadrili očakávanie, že bude podľa zmluvy nasledovať poistné obdobie bez vkladov a následné konečné vyplatenie súm pre prípad dožitia. 
Túto informáciu predkladáme z dôvodu, že môže byť podnetom pre Národnú banku Slovenska, ktorá vykonáva dohľad nad finančným trhom, aby zvážila príslušné opatrenia smerujúce na ochranu záujmov spotrebiteľov. 
Rovnako považujeme predkladaný materiál za významný aj z hľadiska oprávnenia Generálnej prokuratúry Slovenskej republiky preveriť postup príslušnej Krajskej prokuratúry a ktorá obdržala podnety na prešetrenie postupu súkromnej poisťovne z trestnoprávneho hľadiska.
Ak by Národná banka Slovenska v rámci svojho dohľadu dospela k takým záverom, ktoré by odôvodňovali neúčinnosť súčasnej právnej úpravy zameranej na ochranu spotrebiteľov, nadobúda táto informácia na význame rovnako aj pre Ministerstvo financií Slovenskej republiky vo vzťahu k zváženiu prípadnej legislatívnej iniciatívy.